แนวโน้ม SET เช้าไซด์เวย์ นลท.รอผลประชุมเฟด-งบ “บจ.” ไตรมาส 3
แนวโน้ม SET เช้าไซด์เวย์ นลท.รอผลประชุมเฟด และการประกาศงบไตรมาส 3ของบริษัทจดทะเบียนไทย คาดมีแรงกดดันจากหุ้นกลุ่มพลังงาน หลังราคาน้ำมันอ่อนตัวลง
3 พ.ย. 2564

นายอภิชาติ ผู้บรรเจิดกุล ผู้อำนวยการอาวุโส สายงานวิเคราะห์เชิงกลยุทธ์ บล.ทิสโก้ กล่าวว่า ตลาดหุ้นไทยเช้านี้น่าจะแกว่งไซด์เวย์ จากนักลงทุนรอดูผลการประชุมธนาคารกลางสหรัฐ (เฟด) และการประกาศผลประกอบการไตรมาส 3/64 ของบริษัทจดทะเบียนในไทย รวมทั้ง คาดว่าตลาดจะถูกดดันจากหุ้นกลุ่มพลังงาน หลังราคาน้ำมันอ่อนตัวลง จากกลุ่มอุตสาหกรรมน้ำมันของสหรัฐ มีการรายงานสต็อกน้ำมันดิบสหรัฐปรับตัวสูงขึ้น ซึ่งอาจเกิดแรงเทขายทำกำไรระยะสั้น
ขณะที่ตลาดน่าจะมีแรงหนุนจากหุ้นกลุ่มธนาคารพาณิชย์เข้ามา หลังธนาคารไทยพาณิชย์ (SCB) มีมติอนุมัติให้บมจ.เอสซีบี เอกซ์ (SCBX) บริษัทในกลุ่ม SCB เข้าลงทุนในบริษัท บิทคับ ออนไลน์ จำกัด (Bitkub Online Co., Ltd.) ผู้นำด้านศูนย์ซื้อขายสินทรัพย์ดิจิทัลของประเทศไทย (Digital Asset Exchange) โดยเข้าซื้อหุ้นสามัญในสัดส่วน 51% เพื่อดำเนินธุรกิจสินทรัพย์ดิจิทัล ประกอบกับธนาคารกรุงเทพ (BBL) ก็ออกมาเผยมุมมองว่าอาจจะมีการตั้งสำรองลดลงในไตรมาส 4/64
ส่วนตลาดหุ้นอื่นในภูมิภาคเอเชียเช้านี้เคลื่อนไหวทั้งในแดนบวกและลบสลับกัน
ทั้งนี้พร้อมให้แนวรับ 1,610 จุด ส่วนแนวต้าน 1,625-1,630 จุด
 